Eemil Erholtz

Eemil Erholtz (s. 25. maaliskuuta 2000 Mikkeli) on suomalainen jääkiekkoilija, joka edustaa SM-liigajoukkue Kärppiä. Hän toimii joukkueen varakapteenina. Erholtz on pelipaikaltaan vasen laitahyökkääjä. Hän laukoo oikealta.
Ura.
Seuraura.
Erholtz syntyi Mikkelissä, kun hänen isänsä Markku pelasi Jukureissa. Eemil Erholtz pelasi kaudella 2013–2014 Kiekko-Laserissa, josta hän C-juniori-ikäisenä Oulun Kärppiin, jossa Erholtz voitti kauden 2015–2016 päätteeksi C-nuorten Suomen-mestaruuden. Kauden 2016–2017 päätteeksi hän voitti B-nuorten Suomen-mestaruuden. Kesken kauden 2017–2018, syyskuussa 2017 Erholtz siirtyi Kärppien B-nuorista Sportin A-nuoriin. 
Kaudella 2018–2019 Erholtz debytoi miesten peleissä. Tammikuussa 2019 Sport vuokrasi hänet viiden ottelun ajaksi Mestis-joukkue Hermekseen. Erholtz teki Sportissa SM-liigadebyyttinsä 22. helmikuuta 2019 HPK:ta vastaan. Hänelle avautui paikka joukkueen kokoonpanosta, kun Brody Sutter, Tomi Körkkö ja Aleksi Ainali olivat loukkaantuneina. Erholtz merkittiin Sportin kolmosketjun oikeaan laitaan William Rapuzzin ja Roope Talajan viereen. Hän sai ottelussa jääaikaa 10.03 minuuttia. Ottelu jäi hänelle kauden ainoaksi SM-liigassa. Erholtz pelasi suurimman osan kaudestaan Sportin A-nuorissa, joiden toiseksi paras pistemies hän oli Santeri Haaralan jälkeen tehoilla 24+35=59. Erholtz voitti kauden päätteeksi A-nuorten SM-pronssia. Hänet valittiin A-nuorten SM-liigan toiseen tähdistökentälliseen.
Huhtikuussa 2019 Erholtz teki Sportin kanssa kolmivuotisen SM-liigasopimuksen. Hän teki liigauransa avausmaalin kauden 2019–2020 neljännessä ottelussaan 26. lokakuuta 2019 HIFK:ta vastaan. Jan-Erik Österblad valitsi Erholtzin ottelun Alumnien tähtien kolmostähdeksi. Kaikkiaan hänen varsinainen tulokaskautensa SM-liigassa toi 39 runkosarjaottelussa kaksi maalia ja kahdeksan tehopistettä. Kaudella 2020–2021 Erholtzin rooli Sportissa pieneni ja hän teki 24 ottelussa vain kaksi tehopistettä, kunnes helmikuussa 2021 seura lainasi Erholtzin loppukaudeksi SaiPaan. SaiPassa hän teki 18 runkosarjaottelussa kaksi maalia ja yhdeksän tehopistettä. 
Kaudeksi 2021–2022 Erholtz siirtyi kaksivuotisella sopimuksella Ässiin. Hän teki läpimurtonsa SM-liigatasolle ja teki 57 runkosarjaottelussa 10 maalia ja 26 tehopistettä, joilla Erholtz oli Ässien neljänneksi paras pistemies. Elokuussa 2022 hän teki seuran kanssa kolmivuotisen jatkosopimuksen, jonka viimeinen vuosi sisälsi option ulkomaille siirtymisestä. Kaudella 2022–2023 Erholtz pelasi pääasiassa alemmissa ketjuissa. Hän teki runkosarjassa vain 13 tehopistettä eli puolet vähemmät kuin edellisellä kaudella, mutta Jatkoaika.com-verkkolehden toimittaja Roni Sepposen mukaan Erholtz onnistui kuitenkin hyvin alempien ketjujen ”raatajan” roolissaan.
Erholtz teki kaudella 2023–2024 SM-liigan yhden kauden piste-ennätyksensä tehtyään 12 maalia ja 30 tehopistettä, joilla hän jakoi Ässien sisäisen maalipörssin toisen sijan Dylan Fabren kanssa edellään Lenni Hämeenaho sekä sijoittui sisäisessä pistepörssissä kolmanneksi. Toukokuussa 2024 seura tiedotti, että Erholtz ei käyttänyt sopimuksessaan ollutta optiota ulkomaille siirtymisestä, vaan hän jatkaa Ässissä. Kaudella 2024–2025 Erholtz teki liigauransa ensimmäisen kypärätempun 21. joulukuuta 2024 HIFK:ta vastaan, kun Ässät voitti ottelun lukemin 4–2. Jokke Heinänen valitsi hänet ottelun ykköstähdeksi. Erholtz paransi yhden kauden piste-ennätystään tehtyään 56 runkosarjaottelussa 16 maalia ja 39 tehopistettä. Pudotuspeleissä hän pelasi kymmenen ottelua tehden kaksi maalia ja viisi tehopistettä. Hän pelasi koko kauden ykkösketjussa yhdessä Jan-Mikael Järvisen ja Lenni Hämeenahon kanssa, jotka tekivät myös omat piste-ennätyksensä.
Kaudeksi 2025–2026 Erholtz palasi yksivuotisella sopimuksella kasvattajaseuraansa Kärppiin. Sopimukseen sisältyi yhden vuoden optio. Hänet nimettiin joukkueen varakapteeniksi.
Maajoukkueura.
Erholtz pelasi alle 20-vuotiaiden MM-kilpailuissa vuonna 2020. Yhteensä hän on pelannut 27 nuorten maaottelua.
Erholtz edusti Suomea MM-kilpailuissa vuonna 2025. Yhteensä hän on pelannut 30 A-maaottelua tehopistein 6+6=12. Erholtz teki A-maajoukkuedebyyttinsä Nordic Cupissa 13. huhtikuuta 2022 Odensessa Tanskaa vastaan. Hänet merkittiin Suomen kolmosketjun oikeaan laitaan Hannes Björnisen ja Markus Nenosen viereen. Erholtz teki ottelussa myös ensimmäisen A-maajoukkuemaalinsa ylivoimalla. Hän sai myös syöttöpisteen Petrus Palmun tekemään ylivoimamaaliin.
Muuta.
Erholtzin pikkuveli Aarno pelaa hyökkääjänä Eemilin joukkuetoverina Kärpissä. Veljesten isä Markku Erholtz pelasi omalla urallaan puolustajana 39 SM-liigaottelua HPK:ssa kaudella 2006–2007. Hän loi pääsarjauraa myös Norjassa, mutta pelasi suurimman osan urastaan kuitenkin Mestiksessä. Markku on toiminut myöhemmin valmentajana Kärppien organisaatiossa sekä juniorimaajoukkueissa.
Eemil Erholtz on maininnut esikuvikseen Teemu Selänteen ja Juhamatti Aaltosen.